**Գավառ համայնքի ղեկավար Գուրգեն Մարտիրոսյանի ուղերձը՝**

**սեպտեմբերի 1-ի՝ Գիտելիքի եվ դպրության օրվա կապակցությամբ**

Սիրելի աշակերտնե՛ր, ուսանողնե՛ր, հարգելի՛ մանկավարժներ, ծնողնե՛ր, կրթության ոլորտի ներկայացուցիչնե՛ր,

Շնորհավորում եմ ձեզ սեպտեմբերի 1-ի՝ Գիտելիքի և դպրության օրվա առթիվ։

Սեպտեմբերի 1-ը խորհրդանշական օր է բոլորիս համար։ Այն նշանավորում է նոր ուսումնական տարվա սկիզբը՝ լի նոր հույսերով, նպատակներով և սպասումներով։

Կրթությունը մեզանում միշտ էլ կարևորվել է և ամենևին էլ պատահական չէ, որ այս օրը տոն է մեր հանրապետությունում։

Գիտելիքը անհատի, համայնքի ու պետության համար այն կարևոր արժեքն է, որի վրա կառուցվում են բարեկեցությունը, մրցունակությունն ու մարտահրավերներին դիմակայելու հնարավորությունները։

Մաղթու՛մ եմ, որ մշտապես գիտակցեք կրթության դերը և չմոռանաք, որ գիտելիքը լավ ապագայի գրավականն է։

Առանձնահատուկ շնորհավորում եմ առաջին դասարանցիներին և առաջին կուրսի ուսանողներին, մաղթում եմ ձեզ գեղեցիկ և արդյունավետ ուսումնական ընթացք, թող որ գիտելիքի աշխարհը ձեզ համար միշտ մնա հետաքրքիր ու լի բացահայտումներով։

Հարգարժա՛ն ուսուցիչներ, ձեզ ևս շնորհավորում եմ, մեծ է ձեր նվիրումը և անգնահատելի՝ ձեր ներդրումը մեր սերունդների ապագայի կերտման գործում։ Գնահատում ենք ձեր ծանր աշխատանքը և հավատում ձեր մասնագիտական կարողություններին։

Բոլորիդ ևս մեկ անգամ շնորհավորելով ուզում եմ վստահեցնել, որ համայնքապետարանը անելու է հնարավոր ամենը բարենպաստ կրթական միջավայր ապահովելու, նորարարությունն ու ջանասիրությունը խրախուսելու և ձեզ մշտապես ոգևորելու հարցերում։

Շնորհավոր սեպտեմբերի մեկ ու բարի՛ երթ։

***Լավագույն մաղթանքներով՝ Գավառ համայնքի ղեկավար՝***

***Գուրգեն Երվանդի Մարտիրոսյան***